**Foglalkozás - tervezet**

**a Szitakötő folyóirat 43. száma alapján**

**A foglalkozás jellege:** Etika óra

**Résztvevők:** a Székesfehérvári Munkácsy Mihály Általános Iskola 2. A osztályosai (9 fő)

**A foglalkozás ideje:** 2018. szeptember 26.

**A foglalkozás témája:** Mindennapi kincsek – Mitől boldog a napunk? A Szitakötő 43. számában a ***Falusi tündér***(Í.:Fecske Csaba) című mese feldolgozása.

**A foglalkozás feladata:** A gyerekek érzékenyítése a jó és a szép megélése céljából mindennapjaikban

**A foglakozás anyagszükséglete:** Papírból kinyírt befőttesüvegek, színes és mintás papírlapok, ollók, ragasztó, díszítéshez alkalmas kiegészítők, színes tollak, ceruzák

**A foglakozást vezeti:** Fiedler Józsefné

**A foglalkozás tervezett menetének vázlata**

**Bevezető beszélgetés**

(Hogy indult a napotok? Mit szerettél a mai reggelben? Mit szerettél volna, ha másképp történik?). A tanító is elmondja a maga reggelét kiemelve az ablakába hajló platánágakat, a reggeli madárdalt, a friss kenyér roppanását stb., amik örömtelivé tették a nap indulását.

**A foglalkozás témájának kibontása**

1. Fecske Csaba: Falusi tündér című meséjének bemutatása
2. A gyerekek reflexióinak meghallgatása. A mese illusztrációjának nézegetése.
3. A gyerekek párban megbeszélik, ők mit választanának Hermin néni kamrájából. (Amennyiben az időkeretbe belefér, ezeket mindnyájan meghallgatjuk.)
4. A párok listát írnak azokról a dolgokról, amik aktuálisan szebbé, felhőtlenebbé tenné a mai napjukat. A listákban csak fogalmak szerepelhetnek. Közben ötletgyűjtés céljából betekintenek más párok munkájába. A 9. kisgyerek párja a tanító. Partnerként finoman tematizálhatja a gyerekek fogalomlistáját.
5. A befőttesüvegre címkéket készítenek kedvük szerint. A címke színe, formája, díszítése utalhat az „üveg” tartalmára.
6. A párok megtekintik egymás „kamrapolcait”.
7. A tanító által írt papírlapokat húznak a párok. A papírlapokon a gyerekek által ismert mesehősök, családtagok, barátok vagy életszerű helyzetek leírása található. (Beteg osztálytárs neve; A farkast kiáltó fiú; A tücsök és a hangya mese hangyái; A házigazda, aki a kapun becsöngető koldust meg sem hallgatja, hanem elzavarja; A már 101 éve alvó Csipkerózsika, akihez nem ért oda a királyfi; A hattyúvá változott bátyjait sirató királykisasszony; Kisgyerek, akinek külföldön dolgozik az édesapja; Osztálytárs, akinek elaltatták szeretett súlyos beteg kutyáját, Ballábbal kelt apuka, Nagyon elfoglalt anyuka; Közlekedési dugóba került család) A tanító óra közben is írhat ilyen cédulát, ha olyan üvegcímkét lát, amihez nem található előre megírt szituáció vagy személy.

**Feladat:** Keressenek gyógyírt a cédulán szereplőknek a saját kamrájukban vagy más párok kamrájában. Mit tegyünk, ha nincs gyógyír? Beszélgetés a megoldásokról.

**A foglalkozás zárása**

Az órán történtek értékelő megbeszélése (Hogy éreztük magunkat, miként sikerült együtt dolgozni, mire tanított bennünket a mese és az óra feladatai?)